Noraksts

Cēsu novada domes

sēde 19.05.2022.

Protokols Nr.10, 9. punkts

LĒMUMS

Cēsīs, Cēsu novadā

19.05.2022. Nr.240

**Par Cēsu novada pašvaldības līdzdalību**

**sabiedrībā ar ierobežotu atbildību “CĒSU OLIMPISKAIS CENTRS”**

Ziņo J.Rozenbergs, domes priekšsēdētājs

Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – likums) 4. pantu *publiska persona drīkst iegūt līdzdalību kapitālsabiedrībā Valsts pārvaldes iekārtas likuma 88.panta pirmajā daļā minētajos gadījumos*, bet 7.panta pirmo daļu - *publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma (turpmāk – VPIL) 88.panta pirmajā daļā minētajiem gadījumiem*. Savukārt *VPIL* pārejas noteikumu 30.punkts noteic, ka pašvaldības, kuras administratīvi teritoriālās reformas ietvaros apvieno un kuras ir kapitāla daļu turētājas kapitālsabiedrībā, neveic šā likuma 7.pantā noteikto pienākumu, bet šo pienākumu veic administratīvi teritoriālās reformas ietvaros jaunizveidotās novadu pašvaldības līdz 2022. gada 1. jūnijam.

Sabiedrībā ar ierobežotu atbildību “CĒSU OLIMPISKAIS CENTRS”, reģ. Nr.44103026682 (turpmāk – COC) dalībnieks ir Cēsu novada pašvaldība, reģ. Nr. 900031048 (turpmāk – pašvaldība) ar 81 709 pamatkapitāla daļām, kas atbilst 74,16898% no pamatkapitāla un Latvijas Olimpiskā komiteja, reģ. Nr.50008022421, ar 28 457 pamatkapitāla daļām, kas ir 25,83102 % no pamatkapitāla.

COC ir privāta kapitālsabiedrība, kurā izšķirošā ietekme ir pašvaldībai. Pašvaldība savu tiešo līdzdalību COC ir pārvērtējusi 2015.gadā, par ko 2015.gada 30.decembrī ir pieņemts Cēsu novada domes lēmums Nr. 314 “Par Cēsu novada pašvaldības tiešo līdzdalību sabiedrībā ar ierobežotu atbildību “Cēsu Olimpiskais centrs”” (prot. Nr. 19, 10.punkts), līdz ar to pašvaldībai līdz 2022. gada 1. jūnijam ir pienākums veikt tiešās līdzdalības pārvērtēšanu COC.

Atbilstoši likuma 7.panta otrajai daļai lēmumu par publiskas personas līdzdalības saglabāšanu kapitālsabiedrībās pieņem attiecīgās publiskās personas augstākā lēmējinstitūcija. Lēmumā ietver: **1) vērtējumu attiecībā uz atbilstību likuma 4.panta nosacījumiem; 2) vispārējo stratēģisko mērķi**.

Likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši [Valsts pārvaldes iekārtas likuma](https://likumi.lv/ta/id/63545-valsts-parvaldes-iekartas-likums) [88. pantam](https://likumi.lv/ta/id/63545-valsts-parvaldes-iekartas-likums#p88).

VPIL 88.panta pirmajā daļā ir noteikti gadījumi, kādos publiska persona var veikt komercdarbību, t.i., ja:

1. tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai,

kā arī no VPIL 88.panta otrās un septītās daļas izriet, ka publiskā persona, pārvērtējot līdzdalību kapitālsabiedrībā, veic paredzētās rīcības izvērtējumu, ietverot arī ekonomisko izvērtējumu, lai pamatotu, ka citādā veidā nav iespējams efektīvi sasniegt šā panta pirmajā daļā noteiktos mērķus. Veicot izvērtējumu, publiska persona konsultējas ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem, kā arī ievēro komercdarbības atbalsta kontroles jomu regulējošu normatīvo aktu prasības.

Lai nodrošinātu pašvaldības līdzdalības kapitālsabiedrībās pārvērtēšanu, Cēsu novada domes priekšsēdētāja vietnieks 2022.gada 7.martā ar rīkojumu Nr.4-15/2022/32 izveidoja darba grupu, kura ir sagatavojusi izvērtējumu par Cēsu novada pašvaldības līdzdalību COC[[1]](#footnote-1), tajā iekļaujot ekonomisko, ietekmes uz konkurenci un juridisko izvērtējumu. Darba grupa izvērtējumu ir veikusi, balstoties uz COC sniegto informāciju, pašnovērtējumu, ekonomisko un ietekmes uz konkurenci izvērtējumiem. Līdzdalības pārvērtēšanas procesa gaitā darba grupa konsultējās ar Latvijas Tirdzniecības un rūpniecības kameru (viedoklis sniegts 2022. gada 30.martā, Nr. 2022/243, reģ. Cēsu novada pašvaldībā ar Nr.6.2-5/2022/2569) un Konkurences padomi (atzinums sniegts 2022. gada 27. aprīlī, Nr. 1.7-2/359, reģ. Cēsu novada pašvaldībā ar Nr. 6.2-5/2022/3371).

**Vērtējums attiecībā uz atbilstību Publiskas personas kapitāla daļu un kapitālsabiedrību pārvaldības likuma 4.panta nosacījumiem.**

Saskaņā ar likuma ‘’Par pašvaldībām’’ 14. panta pirmās daļas pirmo punktu, pildot savas funkcijas, pašvaldībām likumā noteiktajā kārtībā ir tiesības dibināt kapitālsabiedrības. Valsts pārvaldes iekārtas likuma 87.panta pirmās daļas 3 punkts noteic, ka publiska persona privāto tiesību jomā cita starp darbojas, dibinot kapitālsabiedrību vai iegūstot līdzdalību esošā kapitālsabiedrībā, kā arī trešajā daļā ir noteikts, ka atvasinātas publiskas personas (tai skaitā pašvaldības), izveidojot privāto tiesību juridiskās personas, arī tādas, kurām nav pelņas gūšanas rakstura, tām nevar izvirzīt citus mērķus, kas neizriet no attiecīgās publiskās personas funkcijām.

Saskaņā ar likuma “Par pašvaldībām” 15.panta pirmās daļas 4.punktu pašvaldības autonomā funkcija ir gādāt par iedzīvotāju izglītību (iedzīvotājiem noteikto tiesību nodrošināšana pamatizglītības un vispārējās vidējās izglītības iegūšanā; pirmsskolas un skolas vecuma bērnu nodrošināšana ar vietām mācību un audzināšanas iestādēs; organizatoriska un finansiāla palīdzība ārpusskolas mācību un audzināšanas iestādēm un izglītības atbalsta iestādēm u.c.) un 6. punktu - veicināt iedzīvotāju veselīgu dzīvesveidu un sportu. Tāpat likuma “Par pašvaldībām” 14. panta otrās daļas 3.punkts noteic, ka lai izpildītu savas funkcijas, pašvaldībām likumā noteiktajā kārtībā ir pienākums racionāli un lietderīgi apsaimniekot pašvaldības kustamo un nekustamo mantu.

Pašvaldības kompetenci sporta jomā regulā arī Sporta likums, kura 7. panta pirmās daļas 2., 3., 4., un 5. punkts cita starp noteic, ka pašvaldības, veicinot veselīgu dzīvesveidu un sporta attīstību savā administratīvajā teritorijā, ir tiesīgas būvēt un uzturēt sporta bāzes un nodrošināt tās ar nepieciešamo aprīkojumu; sekmēt sporta organizāciju, tajā skaitā sporta klubu, veidošanos un darbību; atbalstīt sporta speciālistu un citu sporta darbinieku tālākizglītību; finansēt sporta sacensības.

COC ir dibināta 2002.gadā, sākotnēji kā Priekuļu Slēpošanas un biatlona apsaimniekošanas uzņēmums. Kopš 2019.gada COC kapitāla daļu īpašnieki ir pašvaldība un Latvijas Olimpiskā komiteja un tas ir ieguvis Reģionālā Olimpiskā centra statusu atbilstoši Latvijas olimpiskās komitejas noteiktajai klasifikācijai.

2019.gadā COC ir pārņēmis apsaimniekošanā Cēsu Pilsētas stadionu, Cēsu Valsts ģimnāzijas stadionu, Cēsu Sporta kompleksu, Sporta namu un Sporta zāli Lapsu ielā 17, un spēj nodrošināt sporta infrastruktūru, treniņu apstākļus un oficiālās sacensībās šādos olimpiskajos sporta veidos: slēpošana, biatlons, vieglatlētika, badmintons, volejbols, galda teniss, futbols un basketbols.

**COC stratēģiskais mērķis – efektīvi pārvaldīt un attīstīt Cēsu sporta infrastruktūru, popularizējot Cēsis kā izcilu vietu sporta pasākumu organizēšanai.**

Pašvaldība kopš 2019.gada ar deleģēšanas līgumu ir nodevusi COC šādus no likuma “Par pašvaldībām” 15. panta pirmās daļas 4. un 6. punktā noteiktās pašvaldības autonomās funkcijas izrietošos pārvaldes uzdevumus:

- Nodrošināt pašvaldības sporta bāzes darbību un pieejamību izglītības procesa īstenošanai un sporta pasākumu organizēšanai pašvaldības administratīvajā teritorijā esošajām izglītības iestādēm, (tsk. Alfrēda Kalniņa Cēsu Mūzikas vidusskola, Vidzemes Tehnoloģiju un dizaina tehnikums, Cēsu Jaunā pamatskola), sporta biedrībām un valsts un pašvaldības dibinātām iestādēm, kuras saņem atvieglojumus saskaņā ar Cēsu novada domes lēmumu, kā arī Cēsu novada iedzīvotāju individuālajam apmeklējumam veselīga dzīvesveida veicināšanai šādās sporta bāzēs:

1) slēpošanas un biatlona centrā “Cēsis”, adrese “Lejas Luksti”, Vaives pagasts, Cēsu nov.,

2) Cēsu Pilsētas stadionā Valmieras ielā 6, Cēsīs, Cēsu nov.,

3) Cēsu Valsts ģimnāzijas teritorijā esošajā Cēsu Valsts ģimnāzijas stadionā Leona Paegles ielā 1, Cēsīs, Cēsu nov.,

4) Cēsu Sporta kompleksā Piebalgas ielā 18, Cēsīs, Cēsu nov.,

5) Sporta namā “Cēsis”, Pūces ielā 2a, Cēsīs, Cēsu nov.,

6) Sporta zāle, Lapsu ielā 17, Cēsīs, Cēsu nov.;

- Nodrošināt sporta bāzu optimālu darbību un efektīvu noslodzi, veicot nepieciešamos uzlabojumus un attīstot jaunus pakalpojumus.

Saskaņā ar 2019.gada 21.marta Pārvaldīšanas līgumu Nr.248/2019/3-3-6 pašvaldība ir nodevusi COC pārvaldīšanā tās īpašumā esošās sporta bāzes un inventāru, līguma termiņš – 2024. gada 31.marts.

**COC pamatdarbības veids ir pašvaldības un COC īpašumā esošās sporta infrastruktūras pārvaldīšanas un apsaimniekošana (sava vai nomāta nekustamā īpašuma izīrēšana un pārvaldīšana (NACE 68.20)), kas uzskatāmi par stratēģiski svarīgiem īpašumiem, kas atbilst Valsts pārvaldes iekārtas likuma 88. panta pirmās daļas 3.punktam.**

**COC papilddarbības veidi ir:**

1. **Sporta infrastruktūras nodrošināšana treniņu, sacensību un citu pasākumu vajadzībām, iznomāšana** (sporta nodarbības, izklaides un atpūtas darbība (NACE 93); sporta darbības (NACE 93.1); sporta objektu darbības (NACE 93.11); citas sporta darbības (tai skaitā sporta pasākumu organizēšana profesionāļiem un amatieriem atklātās un slēgtās sporta bāzes, futbola klubi, ķegļu klubs, peldēšana, golfs, ziemas sporta klubi, šahs, dambrete, domino vai kāršu spēles, vieglatlētika un šaušanas klubi, darbība, kas saistīta ar sporta pasākumu reklāmu, u.c.) (NACE 93.19); izklaides un atpūtas darbības (NACE 93.2).

No Cēsu novada attīstības plānošanas dokumentiem izriet, ka sporta un veselīga dzīvesveida veicināšana ir viena no stratēģiski svarīgām nozarēm, kas ir svarīga lielākajai daļai sabiedrības.

Saskaņā ar COC stratēģiju 2020.-2024. gadam, COC misija ir efektīvi apsaimniekot un attīstīt Cēsu novada sporta infrastruktūru, nodrošinot mūsdienīgu un kvalitatīvu vidi aktīva un veselīga dzīvesveida praktizēšanai novada iedzīvotājiem, radīt augstvērtīgus treniņu apstākļus topošajiem atlētiem un augsta līmeņa sportistiem, kā arī veicināt dažāda ranga sporta pasākumu organizēšanu. Lai šādu misiju īstenotu, COC ir izveidojusi sporta bāzu pārvaldības modeli, nodrošinot bāzu efektīvāku noslodzi un pieejamību. COC ir izveidota sadarbība ar dažādu sporta veidu federācijām, izglītības iestādēm, sporta biedrībām un citām organizācijām, veicinot veselīga un aktīva dzīvesveida attīstību Cēsu novadā. Lai līdzsvarotu sporta dzīves attīstību, COC klientu grupas segmentē trīs grupās: skolu un jaunatnes sports; tautas sports un veselīgs dzīvesveids; augstu sasnieguma sports.

No minētā secināms, ka sporta infrastruktūrā tiek nodrošināti tādi stratēģiski svarīgi pakalpojumi kā sporta bāzu un sporta inventāra nodrošināšana sporta un veselīga dzīvesveida veicināšanai (treniņiem, sacensībām utt.), kas ir svarīgi un nepieciešami lielākajai daļai sabiedrības. Tie tiek nodrošināti atbilstošā kvalitātē un kvantitātē.

Lielākā daļa sporta bāzes un to inventārs ir pašvaldības īpašums un 93-97% no tajās faktiski pieejamā laika tiek nodrošinātas, īstenojot deleģēšanas līgumā noteikto pārvaldes uzdevumu, par ko lielākoties izdevumus sedz pašvaldība. Savukārt maksa par pakalpojumu tiek noteikta, ievērojot pašizmaksas cenu veidošanās metodiku, kas nerada peļņas iespējas COC, maksas apmēru nosaka pašvaldības dome. No minētā izriet, ka COC pamatmērķis nav pelņas gūšana, bet gan publiskas personas deleģētā pārvaldes uzdevuma izpilde.

Līdz ar to COC darbība, nodrošinot sporta infrastruktūras pieejamību (t.sk., iznomāšanu) sporta un veselīga dzīvesveida veicināšanai,  atbilst Valsts pārvaldes iekārtas likuma 88. panta pirmās daļas 2. punktam;

1. **Trenažieru zāles iznomāšana –** Trenažieru zāles pakalpojums ir racionāli un cieši saistīts ar pamatpakalpojumu, jo tas atrodas Cēsu Sporta kompleksā, trenažieri ir pašvaldības īpašumā, pakalpojumu izmanto ne tikai komercklienti, bet arī Sporta skolas audzēkņi, savukārt ieņēmumi no trenažieru zāles izmantošanas tiek izmantoti parējās sporta infrastruktūras uzturēšanai. Pakalpojums šobrīd nav saistīts ar būtiskām investīcijām, maksa par trenažieru zāles izmantošanu komercklientiem tiek noteikts pamatojoties uz izmaksām;
2. **Slēpošanas inventāra iznomāšana –** būtiski neietekmē tirgu, jo tiek nodrošināta tikai Slēpošanas un biatlona centrā “Cēsis” uz vietas, kā arī klientiem ir iespēja izmantot savu vai citur nomātu inventāru. Pakalpojums ir racionāli un cieši saistīts ar pamatpakalpojumu, lai  skolēniem un citiem apmeklētājiem būtu iespēja slēpot, ja viņu rīcībā nav slēpošanas inventārs. Pakalpojums nav saistīts ar būtiskām investīcijām, maksa par slēpošanas inventāru tiek diferencēta atkarībā no tā, vai pakalpojum saņem Sporta skolas audzēkņi vai citas personas, kurām pakalpojuma cena tiek noteikta pamatojoties uz izmaksām;
3. **Zāles iekārtošana florbola sacensībām, sacensību vai pasākumu vietas iekārtošana -** neietekmē tirgu, jo tiek īstenots attiecīgajā sporta zālē uz vietas un pakalpojums saistīts ar pamatpakalpojumu, lai nodrošinātu attiecīgu sporta spēļu norisi;

Cēsu novada dome ar 2021.gada 4.marta lēmumu Nr.55 (prot. Nr.4 20.p.) “Par Cēsu novada sporta nozares pārvaldības modeli” nolēma pieņemt zināšanai Cēsu novada sporta nozares pārvaldības modeļa izvērtējumu un konceptuāli atbalstīt pašvaldības sporta aģentūras izveidi. Atbilstoši minētajam Cēsu novada sporta nozares pārvaldības modeļa izvērtējumam secināts, ka pašvaldības aģentūras “Cēsu olimpiskais centrs” modelis darbotos efektīvāk, nekā šobrīd esošais modelis.

Ņemot vērā iepriekš minēto, kā arī iepazīstoties ar COC sagatavoto izvērtējumu “Cēsu novada pašvaldības līdzdalības  sabiedrības ar ierobežotu atbildību “Cēsu olimpiskais centrs” izvērtējums”[[2]](#footnote-2), darba grupas sagatavoto izvērtējumu, Konkurences padomes 2022.gada 27.aprīļa atzinumu Nr.1.7-2/398[[3]](#footnote-3) un Latvijas Tirdzniecības un rūpniecības kameras 2022. gada 30.marta viedokli, **Cēsu novada dome secina, ka:**

1. COC pamatdarbība – pašvaldības un COC īpašumā esošās sporta infrastruktūras pārvaldīšanas un apsaimniekošana (sava vai nomāta nekustamā īpašuma izīrēšana un pārvaldīšana (NACE 68.20)), kas uzskatāmi par stratēģiski svarīgiem īpašumiem, - atbilst Valsts pārvaldes iekārtas likuma 88.panta pirmās daļas 3.punktam;
2. Attiecībā uz sniegtajiem papildpakalpojumiem (sporta nodarbības, izklaides un atpūtas darbība (NACE 93); sporta darbības (NACE 93.1); sporta objektu darbības (NACE 93.11); citas sporta darbības (tai skaitā sporta pasākumu organizēšana profesionāļiem un amatieriem atklātās un slēgtās sporta bāzes, futbola klubi, ķegļu klubs, peldēšana, golfs, ziemas sporta klubi, šahs, dambrete, domino vai kāršu spēles, vieglatlētika un šaušanas klubi, darbība, kas saistīta ar sporta pasākumu reklāmu, u.c.) (NACE 93.19); izklaides un atpūtas darbības (NACE 93.2)), un atbilstoši Konkurences padomes atzinumā izdarītajiem secinājumiem, COC sniedzot papildpakalpojumus racionāli un lietderīgi izmanto savā rīcībā esošo infrastruktūru un resursus, kas paredzēti pamatpakalpojuma sniegšanai, būtiski neietekmējot tirgu. Vienlaikus, lai nepieļautu konkurences neitralitātes pārkāpumu, ir būtiski, lai COC ievēro prasību pakalpojumu un preču cenas noteikt, balstoties uz tirgus izmaksām;
3. COC neveic komercdarbību statūtos norādītajos komercdarbības veidos - Atrakciju un atpūtas parku darbība (93.21), Cita izklaides un atpūtas darbība (93.29), Sporta klubu darbība (93.12), Fiziskās labsajūtas uzlabošanas pakalpojumi (96.04), Mazumtirdzniecība, izņemot automobiļus un motociklus (47), Citi profesionālie, zinātniskie un tehniskie pakalpojumi (74), līdz ar ko darba grupa nav veikusi ekonomisko un juridisko izvērtējumu, kā arī nav veikusi ietekmi uz tirgu un Konkurences padome nav sniegusi atzinumu par šiem komercdarbības veidiem. Ņemot vērā minētos faktiskos apstākļus COC ir jāveic grozījumi statūtos un jāizslēdz minētie komercdarbības veidi.

Ņemot vērā minēto, pamatojoties uz Publiskas personas kapitāla daļu un  
kapitālsabiedrību pārvaldības likuma 4.panta pirmo, 5.panta otro daļu,  
7.pantu, likuma "Par pašvaldībām" 14.panta pirmās daļas 1.punktu un 15.panta pirmās daļas 4. un 6.punktu, Valsts pārvaldes iekārtas likuma 87.panta pirmās daļas 3.punkts un trešo daļu, 88.pantu un ievērojot Cēsu novada domes Finanšu komitejas 12.05.2022. atzinumu (protokols Nr.6), Cēsu novada dome, ar 17 balsīm - par (Andris Melbārdis , Andris Mihaļovs, Atis Egliņš-Eglītis, Biruta Mežale, Elīna Stapulone, Ella Frīdvalde-Andersone, Erlends Geruļskis, Ēriks Bauers, Guntis Grosbergs, Hardijs VENTS, Indriķis Putniņš, Inga Cipe, Ivo Rode, Jānis Kārkliņš, Jānis Rozenbergs, Juris Žagars, Laimis Šāvējs) , pret nav, atturas nav, nolemj:

1. Saglabāt Cēsu novada pašvaldības līdzdalību sabiedrībā ar ierobežotu atbildību “CĒSU OLIMPISKAIS CENTRS”, reģ. Nr.44103026682, esošajā statusā līdz 2022.gada 1.jūlijam un uzdot kapitāla daļu turētāja pārstāvim sagatavot un iesniegt apstiprināšanai Cēsu novada domē līdzdalības izbeigšanas kārtību, ņemot Cēsu novada domes 2021.gada 4.marta lēmumu Nr.55;
2. Noteikt sabiedrības ar ierobežotu atbildību “CĒSU OLIMPISKAIS CENTRS”, reģ. Nr.44103026682, vispārējo stratēģisko mērķi – efektīvi pārvaldīt un attīstīt Cēsu sporta infrastruktūru, popularizējot Cēsis kā izcilu vietu sporta pasākumu organizēšanai;
3. Uzdot sabiedrības ar ierobežotu atbildību “CĒSU OLIMPISKAIS CENTRS”, reģ. Nr.44103026682, valdei:
   1. nodrošināt kapitālsabiedrībai noteiktā stratēģiskā mērķa izpildi;
   2. katru gadu veikt tirgus izpēti un analīzi attiecībā uz kapitālsabiedrības papildu pakalpojumiem, un, konstatējot, ka tirgus spēj nodrošināt sabiedrības interešu īstenošanu attiecīgajā jomā, atturēties no turpmākas attiecīgo pakalpojumu sniegšanas. Ja sabiedrība ar ierobežotu atbildību “CĒSU OLIMPISKAIS CENTRS”, reģ. Nr.44103026682, tomēr turpina sniegt šos pakalpojumus, tai regulāri veikt ietekmes uz konkurenci izvērtējumu, lai identificētu un novērstu iespējamu neatbilstību Konkurences likuma 14.1 pantam;
   3. līdz kārtējā gada 1.aprīlim iesniegt kapitāla daļu turētāja pārstāvim lēmuma 4.punktā minēto izvērtējumu;
   4. izvērtēt un sagatavot grozījumus kapitālsabiedrības statūtos, izslēdzot no tiem darbības veidus, ar kuriem kapitālsabiedrības nenodarbojas, un iesniegt apstiprināšanai dalībnieku sapulcē;
4. Kontroli par lēmuma izpildi veikt sabiedrībā ar ierobežotu atbildību “CĒSU OLIMPISKAIS CENTRS”, reģ. Nr.44103026682, kapitāla daļu turētāja pārstāvim.

Sēdes vadītājs

Cēsu novada domes priekšsēdētājs /personiskais paraksts/ J.Rozenbergs

Noraksts pareizs.

Cēsu novada centrālās administrācijas

Administrācijas I.Ģērmane

biroja sekretāre

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Pieejams: <https://cesisgov-my.sharepoint.com/:w:/r/personal/inese_germane_cesunovads_lv/_layouts/15/Doc.aspx?sourcedoc=%7BAF35892F-CFE2-4E9C-B16B-C6CC3EEFB43D%7D&file=COC_2022_L%C4%ABdzdal%C4%ABbas%20nov%C4%93rt%C4%93jums.docx&action=default&mobileredirect=true> [↑](#footnote-ref-1)
2. Pieejams: <https://cesisgov-my.sharepoint.com/:w:/r/personal/inese_germane_cesunovads_lv/_layouts/15/Doc.aspx?sourcedoc=%7BAF35892F-CFE2-4E9C-B16B-C6CC3EEFB43D%7D&file=COC_2022_L%C4%ABdzdal%C4%ABbas%20nov%C4%93rt%C4%93jums.docx&action=default&mobileredirect=true> [↑](#footnote-ref-2)
3. Publicēts Konkurences padomes tīmekļvietnē - <https://www.kp.gov.lv/lv/media/10060/download> [↑](#footnote-ref-3)